
Na osnovu člana 3. Odluke o kriterijima i postupku za raspodjelu budžetskih sredstava - subvencioniranje unapređenja energijske efikasnosti u zgradarstvu za 2026. godinu Vlade Unsko-sanskog kantona, broj: 03-02-44-1382/2026 od 27.10.2026. godine, Ministarstvo za građenje, prostorno uređenje i zaštitu okoliša raspisuje:


J A V N I   P O Z I V
za subvencioniranje unapređenja energijske efikasnosti u zgradarstvu za 2026. godinu


I. PREDMET JAVNOG POZIVA
Predmet Javnog poziva je prikupljanje projekata za raspodjelu budžetskih sredstava Ministarstva za građenje, prostorno uređenje i zaštitu okoliša Unsko-sanskog kantona (u daljem tekstu: Ministarstvo) za 2026. godinu utvrđenih u Budžetu Unsko-sanskog kantona za 2026. godinu („Službeni glasnik Unsko-sanskog kantona“ broj: 1/26) i to: 
a) razdjel 19, glava 01, potrošačka jedinica 0001, funkcionalni kod 0660, izvor 10 - Tekući transferi ekonomski kod 614400, subanalitika JAO004 - subvencija javnim preduzećima  - unapređenje energijske efikasnosti u zgradarstvu,
b) razdjel 19, glava 01, potrošačka jedinica 0001, funkcionalni kod 0660, izvor 10 - Tekući transferi ekonomski kod 614500, subanalitika JAP001 - subvencija privatnim preduzećima i poduzetnicima - unapređenje energijske efikasnosti u zgradarstvu.
Vlada Unsko-sanskog kantona na prijedlog ovog Ministarstva donijela je Odluku o kriterijima i postupku za raspodjelu budžetskih sredstava - subvencioniranje unapređenja energijske efikasnosti u zgradarstvu za 2026. godinu, broj: 03-02-44-1382/2026 od 27.10.2026. godine (u daljem tekstu: Odluka).
Raspodjela budžetskih sredstava, shodno gore navedenoj Odluci, provodi se na osnovu: 
odluke Vlade Unsko-sanskog kantona o usvajanju Programa utroška, a nakon provedene procedure objave javnog poziva, imenovanja komisije, ocjenjivanja prijava i objave konačne rang liste uspješnih projekata, te sklapanja ugovora sa aplikantima čije aplikacije budu odobrene za sufinansiranje.



II. CILJ PROJEKTA, VISINA SREDSTAVA, KORISNICI I KRITERIJI

Cilj projekta:
Sredstva za sufinansiranje projekata iz energijske efikasnosti u zgradarstvu na području Unsko-sanskog kantona se dodjeljuju u cilju utopljavanja zgrada kolektivnog stanovanja i poboljšanju načina grijanja.

Visina sredstava koja se dodjeljuju:
Ukupan fond sredstava za apliciranje planiran je Budžetom Unsko-sanskog kantona za 2026. godinu u iznosu od:
a) 250.000,00 KM - Subvencije javnim preduzećima,
b) 250.000,00 KM - Subvencije privatnim preduzećima i poduzetnicima.
Sredstva se ne mogu dodjeljivati za već završene projekte. Izuzetno, sredstva se mogu dodijeliti ako se radi o započetim, a nezavršenim projektima, odnosno projektima koji se realiziraju u fazama.
Ministarstvo će pri dodjeli sredstava primjenjivati načelo da se raspoloživim sredstvima postigne najveća ušteda energije uz smanjenje zagađivanja zraka.

Korisnici sredstava:
Pravo podnošenja aplikacije na Javni poziv imaju upravitelji zgrada u ime etažnih vlasnika u objektima kolektivnog stanovanja na području Unsko-sanskog kantona. 
Dodijeljenja sredstva uplaćuju se na poseban transakcijski račun upravitelja za poslove upravljanja i održavanja zajedničkih dijelova i uređaja, podračun zgrade.

Kriteriji za bodovanje:
Bodovanje projekata vrši se na osnovu sljedećih kriterija:
1. Stanje ovojnice (fasade i prozora)
	Broj bodova koji se dodjeljuje po osnovu kriterija stanje ovojnice (fasade i prozora) je  maksimalno 30 bodova. 
Za fasadu se dodjeljuje maksimalno 15 bodova i to:
a) fasada oštećena u većoj mjeri …………………………………………….... 15 bodova, 
b) fasada bez toplotne izolacije ……………………………………………..deset bodova,
c) fasada sa toplotnom izolacijom do 5 cm ………………………………....   pet bodova,
d) fasada sa toplotnom izolacijom iznad 5 cm …………………………………..dva boda.
Za prozore se dodjeljuje maksimalno 15 bodova i to:
a) drveni prozori sistem “krilo na krilo” ……………………………..……….. 15 bodova, 
b) drveni prozori sa vakumiranim staklima ………………………………... deset bodova,
	c) PVC ili ALU prozori sa termoizolacionim staklima ……………………. pet bodova. 
	d) 


	Za stanje ovojnice smatrat će se ono činjenično stanje koje preovladava u iznosu višem od 50% ukupnog stanja ovojnice objekta. Stanje ovojnice se dokazuje fotografijama, podacima koji su navedeni u Obrazcu – Prilog 1., koji je sastavni dio prijave, te po potrebi i uvidom o stanju na terenu.

2. Vrsta energenta koji se koristi za grijanje
Broj bodova koji se dodjeljuje po osnovu kriterija vrsta energenta koji se koristi za grijanje je maksimalno 20 bodova i to:
a) ugalj ……………………………………………………………………...… 20 bodova, 
b) ogrjevno drvo ………………………………………………………………. 15 bodova,
c) prirodni gas/lož ulje/daljinsko grijanje …………………………………...deset bodova,
d) električna energija ……………………………………………………….…pet bodova.
	Ukoliko se u nekom objektu koristi kombinacija energenata gore navedenih, broj bodova se određuje prema energentu koji se najviše koristi. Korištenje određenog energenta se dokazuje podacima koji su navedeni u Obrazcu – Prilog 1., koji je sastavni dio prijave.

3. Broj posebnih dijelova zgrade
	Broj bodova koji se dodjeljuje po osnovu kriterija posebnih dijelova zgrade je maksimalno 20 bodova i to:
a) 60 i iznad 60 posebnih dijelova u zgradi ……………..…………………… 20 bodova, 
b) od 40 do 59 posebnih dijelova u zgradi…………………………..………… 15 bodova,
c) od 20 do 39 posebnih dijelova u zgradi …………………………………..deset bodova,
d) od 10 do 19 posebnih dijelova u zgradi …………………………………….pet bodova,
e) do 9 posebnih dijelova u zgradi ……………………………………………..dva boda.
	Broj posebnih dijelova u zgradi se dokazuje aktom o evidenciji stanova, poslovnih prostora i garaža koju vodi upravitelj.

4. Sufinansiranje projekta
	Broj bodova koji se dodjeljuje po osnovu kriterija sufinasiranje projekta je maksimalno 20 bodova i to:
a) preko 50% sufinansiranje projekta………………..………………………..  20 bodova, 
b) od 41% do 50% sufinansiranje projekta ……………………..…………….  15 bodova,
c) od 31% do 40% sufinansiranje projekta ………………………   ………..deset bodova,
d) od 20% do 30% sufinansiranje projekta …………………………………... pet bodova.
	Sufinansiranje projekta se dokazuje izvodom iz transakcijskog računa upravitelja za poslove upravljanja i održavanja zajedničkih dijelova i uređaja, podračun zgrade sa prikazom raspoloživosti sredstava u visini vlastitog učešća u projektu, odlukom etažnih vlasnika o sufinasiranju projekta, ponudom/predračunom o cijeni izrade energetskog audita ili predmjerom i predračunom radova potrebnih za realizaciju mjera.

5. Redoslijed na rang listi u slučaju jednakog broja bodova 
U slučaju jednakog broja bodova, prednost na rang listi se daje zgradi koja se nalazi na području jedinice lokalne samouprave sa nižim Indeksom nivoa razvijenosti prema podacima Federalnog zavoda za programiranje razvoja.
U slučaju istog broja bodova po ovom osnovu, prednost na rang listi se daje zgradi koja je dobila veći broj bodova prema redoslijedu kriterija iz tačke II. ovog Javnog poziva, a u slučaju istog broja bodova i po tom osnovu, kandidati se na rang listi upisuju po redoslijedu zaprimanja aplikacija.


III. REALIZACIJA PROJEKTA
	Poboljšanje energijske efikasnosti objekata radi uštede energije realizirat će se kroz sljedeće faze:
a) Faza I – prijava aplikanata, ocjenjivanje i rangiranje aplikacija,
b) Faza II – dodjela sredstava za izradu energijskog audita ili projektne dokumentacije, ako je ista potrebna za realizaciju mjera preporučenih auditom, 
c) Faza III – dodjela sredstava za provođenje mjera u/na postojećim objektima u skladu sa preporukama iz energijskog audita,
d) Faza IV – monitoring, odnosno nadzor nad trošenjem dodijeljenjih sredstava.
Projekti mogu uključivati mjere koje se odnose na:
a) unapređenje arhitektonsko-građevinskog dijela zgrade: toplotna izolacija vanjskih  zidova, stropa/krova, zamjena stolarije i sl.,
b) unapređenje energijske efikasnosti unutrašnje rasvjete,
c) unapređenje energijske efikasnosti mašinskih instalacija u objektu (sistema klimatizacije, grijanja, hlađenja, pripreme potrošne tople vode) uz mogućnost korištenja obnovljivih izvora energije kao mjere energijske efikasnosti (isključivo za proizvodnju toplotne energije i korištenje na licu mjesta), instalacija kotlova na pelet, toplotnih pumpi, instalacija solarnih kolektora za proizvodnju potrošne tople vode i sl.
Istim projektom se ne može aplicirati i za aktivnost izrade audita/projektne dokumentacije i za provođenje mjera energijske efikasnosti.
Aktivnosti predviđene ovim projektom ne odnose se na objekte pod kulturno-historijskom zaštitom i novoizgrađene objekte, te će se takve prijave odbaciti.
Aplikant mora osigurati vlastito učešće, odnosno učešće etažnih vlasnika u iznosu od minimalno 20% od vrijednosti prijavljenog projekta ukoliko se radi o provođenju aktivnosti iz Faze II (prednost će imati veći procenat vlastitog učešća), a maksimalni iznos sredstava koja se mogu dodijeliti po projektu je do 5.000 KM.
Aplikant mora osigurati vlastito učešće, odnosno učešće etažnih vlasnika u iznosu od minimalno 20% od vrijednosti prijavljenog projekta ukoliko se radi o provođenju aktivnosti iz Faze III (prednost će imati veći procenat vlastitog učešća), a maksimalni iznos sredstava koja se mogu dodijeliti po projektu je do 30.000 KM.


IV. UVJETI KOJE PODNOSIOCI APLIKACIJE MORAJU ISPUNJAVATI
 		Javna preduzeća i pravne osobe koje se prijavljuju na Javni poziv Ministarstva moraju ispunjavati sljedeće uvjete:
a) da imaju certifikat, odnosno rješenje za obavljanje poslova upravitelja,
b) da postoji odluka etažnih vlasnika o učešću u projektu i sufinasiranju izrade energijskog audita/projektne dokumentacije ili mjera u projektu donesena u skladu sa članovima 42. do 46. Zakona o korištenju, upravljanju i održavanju zajedničkih dijelova i uređaja zgrada (“Službeni glasnik Unsko-sanskog kantona”, broj: 26/24), 
c) da je osigurano vlastito učešće u projektu najmanje u procentu definisanom u skladu sa tačkom III. ovog Javnog poziva, 
d) da prihvate uvjete zajedničkog sudjelovanja u sufinansiranju projekata i sličnih aktivnosti za koje se odobravaju sredstva Ministarstva,
e) da podnesu kompletnu aplikaciju za korištenje sredstava Ministarstva u skladu sa Odlukom Vlade Unsko-sanskog kantona i objavljenim Javnim pozivom. 
		Pod vlastitim učešćem se podrazumijevaju novčana sredstva etažnih vlasnika koja se nalaze na posebnom transakcijskom računu upravitelja za poslove upravljanja i održavanja zajedničkih dijelova i uređaja. 


V. DOKUMENTACIJA UZ APLIKACIJU NA JAVNI POZIV
	Podnosioci prijave su dužni uz aplikaciju na javni poziv koja se preuzima sa web  stranice Vlade  Unsko-sanskog kantona (www.vladausk.ba),  označena kao Aneks I. – obrazac za prijavu i Aneks II. – budžet, ovjeren i potpisan od strane odgovorne/ovlaštene osobe,  dostaviti i sljedeću dokumentaciju:
a) odluku etažnih vlasnika o učešću u projektu i sufinasiranju mjera u projektu (original ili ovjerena kopija) donešenu u skladu sa članovima 42. do 46. Zakona o korištenju, upravljanju i održavanju zajedničkih dijelova i uređaja zgrada (“Službeni glasnik Unsko-sanskog kantona”, broj: 26/24),  
b) izvod iz transakcijskog računa upravitelja za poslove upravljanja i održavanja zajedničkih dijelova i uređaja, podračun zgrade sa prikazom raspoloživosti sredstava u visini vlastitog učešća u projektu (kopija),
c) ugovor o kreditnim ili grant sredstvima – dodatni dokaz ako postoji takav aranžman (original ili ovjerena kopija),
d) fotografije u boji vanjskog izgleda zgrade sa prikazom svih vidnih fasadnih ploha,
e) akt o evidenciji stanova, poslovnih prostora i garaža koju vodi upravitelj (original ili ovjerena kopija), 
f) ponudu/predračun o cijeni izrade energijskog audita ukoliko se prijava odnosi na izradu energijskog audita (original ili ovjerena kopija),
g) energijski audit ukoliko se prijava odnosi na izradu projektne dokumentacije ili mjera povećanja energijske efikasnosti iz člana 5 stav (1) tačka b) i c) ove Odluke. Energijski audit mora biti detaljan sa tehno-ekonomskom analizom mjera koja su predmet aplikacije i izrađen od strane pravne osobe ovlaštene od Federalnog ministarstva prostornog uređenja (kopija),
h) predmjer i predračun radova potrebnih za realizaciju mjera predloženih auditom, a koje su predmet prijave (original ili ovjerena kopija), 
i) [bookmark: _Hlk241233408]popunjen, potpisan i ovjeren od nadležnog organa obrazac izjave o prihvatanju uvjeta učešća u projektu – Aneks III. (original),
j) [bookmark: _Hlk241233437]popunjen, potpisan i ovjeren od nadležnog organa obrazac izjave o namjenskom utrošku sredstava – Aneks IV. (original),
k) popunjen, potpisan i ovjeren od nadležnog organa obrazac izjave o osiguranju vlastitih sredstava – Aneks V. (original),
l) ugovor ili potvrda banke iz kojeg je vidljiv broj transakcijskog računa na koji će se sredstva doznačiti (original ili ovjerena kopija).


VI. POSTUPAK RAZMATRANJA PRIJAVA I ZAKLJUČENJE UGOVORA
Aplikacija na javni poziv sa potrebnim dokazima, podnosi se Ministarstvu.
Ministar Ministarstva rješenjem imenuje Komisiju za razmatranje, bodovanje i izradu preliminarne i konačne rang liste prijava pristiglih na Javni poziv za subvencioniranje unapređenja energijske efikasnosti u zgradarstvu za 2026. godinu koju čine tri člana. Komisija vrši: analizu ispunjenosti formalno-pravnih uvjeta aplikanta, odnosno provjeru blagovremenosti aplikacija i kompletnosti dokumentacije dostavljenih uz aplikaciju,  provođenje procesa bodovanja aplikacija koje ispunjavaju formalno-pravne uvjete i izradu preliminarne rang liste.
Neblagovremene, nepotpune i neuredne aplikacije Komisija će odbaciti, dok će aplikacije koje ne ispunjavaju uvjete iz ovog javnog poziva Komisija odbiti.
Komisija vrši bodovanje aplikanta u skladu sa kriterijima iz Odluke o kriterijima i postupku za raspodjelu budžetskih sredstava - subvencioniranje unapređenja energijske efikasnosti u zgradarstvu za 2026. godinu Vlade Unsko-sanskog kantona i ovog Javnog poziva.
Preliminarna rang lista uspješnih projekata sa listom aplikacija koje se odbacuju i odbijaju, objavljuje se na oglasnoj ploči i web stranici Vlade Unsko-sanskog kantona  (www.vladausk.ba). 
Na preliminarnu rang listu podnosilac aplikacije može uložiti prigovor ministru Ministarstva u roku od osam dana od dana objavljivanja preliminarne rang liste. Prigovor razmatra ministar, nakon čega pisano obavještava aplikanta o donesenoj odluci u roku od osam dana.
Nakon okončanog postupka po izjavljenim prigovorima ministar utvrđuje konačnu rang listu uspješnih projekata i istu objavljuje na oglasnoj ploči i web stranici Vlade Unsko-sanskog kantona. 
	Nakon donošenja odluke Vlade Unsko-sanskog kantona o usvajanju Programa utroška sredstava, sa aplikantima čije aplikacije budu odobrene za sufinansiranje zaključit će se ugovor kojim će se urediti uvjeti i način korištenja sredstava za implementaciju projekta, način praćenja namjenskog korištenja sredstava za implementaciju projekta, dokumentacija koju je korisnik sredstava obavezan dostaviti Ministarstvu, rok važenja ugovora, te ostala međusobna prava i obaveze korisnika sredstava i Ministarstva. 
	Dodijeljenja sredstva, po usvajanju Programa utroška od strane Vlade i zaključenog ugovora, doznačavaju se na poseban transakcijski račun upravitelja za poslove upravljanja i održavanja zajedničkih dijelova i uređaja zgrada, tj. na podračun zgrade na kojoj će se poduzimati mjere poboljšanja energijske efikasnosti. 


VII. IZVJEŠTAVANJE I VRŠENJE NADZORA
Korisnik sredstava dužan je nakon realizacije projekta za koji su mu dodijeljena sredstva, u roku od 30 dana u pisanoj formi dostaviti izvještaj o implementaciji projekta Ministarstvu.
		Izvještaj o implementaciji projekta korisnik sredstava dostavlja na propisanom obrascu - Aneks VI. (preuzima se sa web stranice Vlade Unsko-sanskog kantona (www.vladausk.ba), a koji ovjerava i  potpisuje odgovorna osoba. 
Uz izvještaj se prilaže kopija ugovora sa Ministarstvom, dokaze o namjenskom utrošku sredstava za implementaciju projekta – ovjerene kopije faktura i fiskalnih računa iz kojih je vidljiva svrha utroška sredstava, kopiju bankovnih izvoda iz kojih je vidljivo da su obaveze prema dobavljačima u potpunosti izmirene, zapisnik o primopredaji radova/usluga (original ili ovjerena kopija), izvještaj nadzornog organa (original ili ovjerena kopija), fotodokumentacija ovjerena na zadnjoj strani pečatom korisnika sredstava i slično. Datumi izdavanja računa i datumi plaćanja računa moraju biti poslije datuma zaključenja ugovora o dodjeli sredstava.
Nadzor nad trošenjem finansijskih sredstava vršit će se u skladu sa Pravilnikom o procedurama vršenja nadzora nad korištenjem finansijskih sredstava Ministarstva za građenje, prostorno uređenje i zaštitu okoliša Unsko-sanskog kantona broj: 11-11-9029-1/24 od 16.7.2024. godine.  


VIII. MJESTO I ROK PODNOŠENJA APLIKACIJA
	Obrazac aplikacije na Javni poziv za subvencioniranje unapređenja energijske efikasnosti u zgradarstvu za 2026. godinu sa izjavama, može se preuzeti na web stranici Vlade Unsko-sanskog kantona www.vladausk.ba ili u zgradi Vlade Unsko-sanskog kantona (protokol), ulica Alije Đerzeleza broj 2. Bihać.
Aplikacija sa potrebnom dokumentacijom dostavlja se neposredno na protokol Vlade Unsko-sanskog kantona ili putem pošte u zatvorenoj koverti na adresu: 
„Ministarstvo za građenje, prostorno uređenje i zaštitu okoliša - Komisija za provođenje Javnog poziva, ulica Alije Đerzeleza broj 2., 77 000 Bihać“,  sa naznakom: „PRIJAVA NA JAVNI POZIV ZA SUBVENCIONIRANJE UNAPREĐENJA ENERGIJSKE EFIKASNOSTI U ZGRADARSTVU ZA 2026. GODINU – NE OTVARATI“.
U zatvorenoj koverti se dostavlja samo jedna aplikacija, u suprotnom sve aplikacije koje su dostavljene u jednoj koverti odbacuju se.                                      
[bookmark: _Hlk244607962]	   Neblagovremene, nepotpune i neuredne aplikacije Komisija će odbaciti, dok će se aplikacije koje ne ispunjavaju uvjete iz javnog poziva komisija odbiti.
Rok za podnošenje aplikacije je 30 dana od dana posljednje objave ovog Javnog poziva.
Dokumenti koji se dostavljaju uz aplikaciju na Javni poziv ne vraćaju se aplikantu. 


IX. OPĆE ODREDBE
 Budžetska sredstava koja se dodjeljuju ne predstavljaju državnu pomoć u smislu Zakona o sistemu državne pomoći u Bosni i Hercegovini („Službeni glasnik BiH“, broj: 10/12 i 39/20) i podzakonskih akata koji se primjenjuju u Federaciji Bosne i Hercegovine.
Svaki član komisije bit će isključen iz postupka dodjele ukoliko se utvrdi da je u sukobu interesa u odnosu na podnosioca aplikacije, a podnosioci aplikacije imaju mogućnost prijaviti sumnju na postojanje sukoba interesa, o kojima će Ministarstvo odlučiti pojedinačno po svakoj prijavi.
Sve dodatne informacije vezane za Javni poziv, mogu se dobiti svakim radnim danom putem telefona 037/316-044.


		                                                                                                                                                                                                M I N I S T A R
	
						           Edvin Odobašić, MA dipl.ing.arh.	

